Išsamių duomenų apie rinkos pokyčius ir sintetinio pakeitimo vertybiniais popieriais veiklos rezultatus trūkumas buvo vienas pagrindinių veiksnių, dėl kurio Reglamente (ES) 2017/2402 PSS nuoroda buvo taikoma tik tradiciniam pakeitimui vertybiniais popieriais. EBI šią spragą užpildė rinkdama i) 2008 m. – 2019 m. pradžios laikotarpio BSPVP sandorių apimties duomenis; ii) to paties laikotarpio BSPVP įsipareigojimų neįvykdymo duomenis; iii) sandorių, kuriais pasiektas RRP, priežiūros duomenis ir iv) informaciją iš 2019 m. kovo mėn. vykusio sektoriaus atstovų apskritojo stalo renginio ir iš kitų rinkos analizių. Vis dėlto, nepaisant šių didelių pastangų, padėtis nėra visiškai aiški ir tą iš esmės lemia dvišalis ir privatus šių rūšių sandorių pobūdis laikotarpiu po pasaulinės finansų krizės. Be to, daug sandorių, apie kuriuos pranešta, buvo inicijuoti pastaraisiais metais, todėl visas jų verslo ciklas dar nėra užbaigtas. Galiausiai tam tikri duomenys buvo surinkti atliekant rinkos dalyvių apklausas, todėl jie gali ne visiškai atspindėti visos rinkos padėtį.

Rizikos perleidimas sintetinio pakeitimo vertybiniais popieriais atveju priklauso ne tik nuo sandorio kapitalo struktūros (t. y. segmentavimo) ir galimų iniciatoriaus teikiamos paramos mechanizmų (kaip yra tikro pardavimo pakeitimo vertybiniais popieriais atveju), bet ir nuo šalių sudarytos kredito užtikrinimo sutarties ypatumų bei investuotojo kreditingumo. Teisė pasinaudoti kredito užtikrinimu, ypač jei jis yra netiesioginis ir teikiamas nevalstybinių apsaugos pardavėjų, pavieniams bankams kelia sandorio šalies riziką, o didelės apsaugos pardavėjų koncentracijos atveju gali sukurti finansų sistemos tarpusavio sąsajas, galinčias turėti sisteminių padarinių (kaip buvo matyti per 2008–2009 m. finansų krizę). Nepaisant to, kai abi šalys sudaro sandorį gerai susipažinusios su pagrindine rizika, iniciatorių ir investuotojų interesų nesutapimo rizika yra mažesnė, nes rizikos valdymas yra vienodai svarbus tiek apsaugos pardavėjui, tiek apsaugos pirkėjui.

Dėl lankstesnio sintetinio mechanizmo BSPVP paprastai lengviau įvykdyti nei tradicinį pakeitimą vertybiniais popieriais. Be to, BSPVP reikalauja mažiau išlaidų ir yra greičiau įvykdomas. BSPVP sudaro sąlygas iniciatoriui išvengti teisinių ir veiklos problemų, kurių gali kilti perleidžiant pagrindinių pozicijų nuosavybę pagal tradicinį sandorį.

1 diagrama. Europos balansinio pakeitimo vertybiniais popieriais emisijos po pasaulinės finansų krizės

Šaltinis: EBI, IACPM.

Europos sintetinio pakeitimo vertybiniais popieriais rinkos pobūdžio pasikeitimą ir balansinio segmento dominavimą galima paaiškinti žemais priemonės įsipareigojimų neįvykdymo rodikliais net ir per 2008 m. finansų krizę. Iš EBI surinktų duomenų matyti, kad investuotojai į balansinius sandorius patyrė daug mažiau nuostolių nei investuotojai į arbitražinius sintetinius sandorius (žr. 2 diagramą). Iš tiesų visų reitingų rangų ir turto klasių balansinių sandorių įsipareigojimų neįvykdymo per visą terminą rodikliai buvo taip pat geresni už tradicinio pakeitimo vertybiniais popieriais rezultatus (žr. 3 diagramą).

2 diagrama. Sintetinių segmentų įsipareigojimų neįvykdymo per visą terminą rodiklis (2018 m. pabaigoje)

Šaltinis: EBI, S&P.

3 diagrama. Pasirinktų turto klasių balansinio sintetinio pakeitimo vertybiniais popieriais ir tikro pardavimo pakeitimo vertybiniais popieriais įsipareigojimų neįvykdymo per visą terminą rodiklis (2018 m. pabaigoje)

Šaltinis: EBI.

Turto sudėtis, pirkėjai ir pardavėjai

Iš EBI surinktų duomenų matyti, kad įmonių rizikai perleisti iš bankų į kapitalo rinkas daug platesniu mastu naudojamas BSPVP nei tradicinio pakeitimo vertybiniais popieriais sandoriai. Dominuojančios turto klasės balansiniuose sandoriuose yra paskolos didelėms įmonėms ir MVĮ, po to – prekybos finansavimas (žr. 4 diagramą).

Siekdami kuo optimaliau pasinaudoti kapitalo lengvata, BSPVP iniciatoriai yra linkę pasirinkti turto klases, kurių rizikos koeficientai yra dideli. Be to, iš EBI analizės matyti, kad BSPVP iniciatoriai yra linkę pasirinkti portfelius, atitinkančius jų pagrindinę veiklą, todėl investuotojams gali kilti poreikis užtikrinti interesų suderinimą. Iš tiesų mažiau įprasta į BSPVP, o ne į tradicinio pakeitimo vertybiniais popieriais sandorius įtraukti į nepalankią padėtį patekusį arba ne visiškai užtikrintą turtą – tuo iš dalies galima paaiškinti stebimą įsipareigojimų neįvykdymo rodiklių skirtumą. Mažmeninės pozicijos, pavyzdžiui, būsto hipoteka užtikrinti vertybiniai popieriai (angl. RMBS) arba vartojimo paskolos, BSPVP sandoriuose taip pat rečiau pasitaiko, nes jų rizikos koeficientai yra mažesni, tad jos ne tokios naudingos siekiant kapitalo lengvatos, be to, labiau tikėtina, kad šioms pozicijoms bus taikomos vidaus koncentracijos ribos, pavyzdžiui, geografinės padėties, skolininko rūšies ar ekonomikos sektoriaus atžvilgiais, todėl jos labiau tinka tradiciniam pakeitimui vertybiniais popieriais.

4 diagrama. Suskirstymas į turto klases (mln. EUR)

Šaltinis: EBI, IACPM.

Rinkos savybės

Dabar iniciatoriai dažniausiai yra bankai, visų pirma dideli sisteminės svarbos bankai, kurie kapitalo reikalavimams apskaičiuoti naudoja vidaus reitingais pagrįstus modelius. Pagrindinės priežastys, dėl kurių iniciatorius siekia sudaryti BSPVP sandorį, yra kredito rizikos valdymas ir kapitalo išlaisvinimas. Atsižvelgiant į reglamentavimo pokyčius, pavyzdžiui, į sistemos „Bazelis III“ patvirtinimą ir 9-ojo TFAS taikymą, pastarasis aspektas tampa vis svarbesnis.

Dauguma investuotojų į sintetinį pakeitimą vertybiniais popieriais yra ne bankų finansų įstaigos, kurios paprastai ypač specializuojasi kredito investavimo srityje ir turi išsamaus portfelio patikrinimo patirties. Investuotojų grupę visų pirma sudaro rizikos draudimo fondai, pensijų fondai ir turto valdytojai, o draudimo bendrovės sudaro nereikšmingą mažumą (žr. 5 diagramą). Pastaraisiais metais rinkoje pradėjo veikti daugiašaliai plėtros bankai ir tarptautinės organizacijos (įskaitant EIB ir EIF, kurie ir toliau yra svarbūs investuotojai MVĮ rinkoje).

5 diagrama. Investuotojai pagal paskirstytų segmentų apimtį (%) 2008–2019 m. laikotarpiu